**ELŐTERJESZTÉS**

**Szombathely Megyei Jogú Város Közgyűlésének**

**2016. február 25-i ülésére**

**Javaslat**

**Szombathely és térsége foglalkoztatási paktum megvalósítására a TOP-6.8.2-15 pályázati felhívás keretében**

Szombathely Megyei Jogú Város Közgyűlése a 298/2015. (VIII.31.) Kgy. sz. határozatban hagyta jóvá Szombathely Megyei Jogú Város Integrált Területi Programját (ITP). Az ITP tartalmazza az 1702/2014. (XII.3.) Korm. határozatban Szombathely számára allokált 14,53 milliárd forint keretösszegre tervezett, a Terület- és Településfejlesztési Operatív Program (TOP) finanszírozásával megvalósítható fejlesztéseket 2014-2020 között. Az ITP-ben rögzített fejlesztési elképzelések a TOP keretében megjelenő pályázati felhívások alapján, az azokra benyújtott pályázatok támogatása útján valósíthatóak meg, egyedi projektek mentén.

A TOP keretében 2015. december 18-án jelent meg a ***„TOP-6.8.2 Helyi foglalkoztatási együttműködések a megyei jogú város területén és várostérségében”*** című felhívás. A pályázat benyújtására 2016. március 17-ig van lehetőség, az igényelhető támogatás legfeljebb 570 millió forint. Az ITP alapján a város meg kívánja valósítani a ***„Szombathely és térsége foglalkoztatási paktum”*** című projektjét, amelynek az 1562/2015. (VIII.12.) Korm. határozatban rögzített városi keretösszege 1,213 milliárd forint. Jelen felhívás keretében a foglalkoztatási paktum projekt I. ütemének megvalósítására nyílik lehetőség a felhívásban rögzített 570 millió forintos keretösszeg erejéig. A projekt folytatására várhatóan egy újabb TOP pályázati felhívás keretében kerülhet sor.

A projekt célja Szombathely és a Szombathelyi Járás közigazgatási területén egy átfogó foglalkoztatási együttműködés (paktum) létrehozása, amely a pályázati felhívás alapján kizárólag Szombathely Megyei Jogú Város Önkormányzata vezetésével valósulhat meg, kötelezően bevonva a Vas Megyei Kormányhivatalt. A foglalkoztatási együttműködés keretében munkaerő-piaci stratégiai igényfelmérés alapján a munkaerőpiac szempontjából hiánypótló képzések valósulhatnak meg, a képzettek számára a képzések igénybevételét segítő szolgáltatások (utazás, szállás stb.), bértámogatás, valamint további kiegészítő szakmai tevékenységek támogatása útján.

Az 1562/2015. (VIII.12.) Korm. határozat a fejlesztési célterület keretösszegén túl meghatározza továbbá azt is, hogy a Szombathelyen megvalósuló foglalkoztatási együttműködést célzó projektnek milyen indikátorokat szükséges teljesítenie. Az indikátorérték teljesítése kötelező érvényű, az attól való eltérés forrásvesztéssel járhat a város számára. Az indikátor megnevezése és célértéke:

* A foglalkoztatási paktumok keretében munkaerőpiaci programokban résztvevők száma. Teljesítendő célérték 2018-ig 415 fő, 2023-ig 830 fő.

A szigorú szankcionálás mellett elvárt indikátoron túlmenően a pályázati felhívás további szakmai mutatókat nevesít, amelyhez a tervezett fejlesztésnek hozzá kell járulnia. Ezek a következők:

* A foglalkoztatási paktum keretében álláshoz jutók száma
* A foglalkoztatási paktumok keretében álláshoz jutók közül a támogatás után hat hónappal állással rendelkezők száma.

A tervezett projekt keretében a következő **indikátorértékek** teljesülnek:

|  |  |
| --- | --- |
| **Indikátor megnevezése** | **2018-ig megvalósul** |
| A foglalkoztatási paktumok keretében munkaerőpiaci programokban résztvevők száma | 415 fő |
| A foglalkoztatási paktum keretében álláshoz jutók száma | 170 fő |
| A foglalkoztatási paktumok keretében álláshoz jutók közül a támogatás után hat hónappal állással rendelkezők száma | 111 fő  |

A táblázatban foglalt értékek teljesítésével a projekt megfelel a várossal szemben támasztott, 2018-ig teljesítendő indikátorelvárásoknak. Az összességében, azaz 2023-ig előírt indikátorértékek a teljes keretből fennmaradó és egy következő pályázati fordulóban lehívható összegből lesznek teljesíthetők, tekintettel arra, hogy az indikátor előírás a teljes forráskeretre vonatkozóan került meghatározásra.

A projekt megvalósíthatósági tanulmányának első változata jelen előterjesztés mellékletét képezi (1. számú mellékelt), amelyet elfogadásra javaslok a Tisztelt Közgyűlés számára. A pályázat benyújtásához egyúttal mellékelni kell a konzorciumi partnerek együttműködési megállapodását a projekt benyújtása és későbbi megvalósítási szándéka céljából, ezért az előterjesztés 2. számú melléklete a projekt benyújtása céljából megkötendő konzorciumi megállapodás.

A projekt megvalósítása érdekében javasolt **konzorciumi partnerség** résztvevői köre és a projekt költségvetésének megoszlása a partnerek között a következő:

* Szombathely Megyei Jogú Város Önkormányzata (konzorciumvezető)

Költségvetés: 127,5 millió Ft

* Vas Megyei Kormányhivatal

Költségvetés: 414 millió Ft

* Pannon Térségfejlesztő Egyesület

Költségvetés: 28,5 millió Ft

A projekt teljes költségvetése a pályázati felhívás alapján igényelhető maximális összeg, azaz 570 millió Ft. Szombathely Megyei Jogú Város Önkormányzatának tevékenységei a projekt keretében 100%-os támogatási mértékkel jogosultak támogatásra.

Felhívom a Tisztelt Közgyűlés figyelmét, hogy nyertes pályázat esetén a pályázati felhívás szerint elvárt paktum iroda működtetésének szervezeti és személyi feltételeit az Önkormányzatnak meg kell vizsgálnia és biztosítania kell.

Szóbeli információim alapján a pályázati felhívás jelentős átalakítása várható, amelynek következtében a projekttel kapcsolatos újabb döntések meghozatala válik szükségessé. A paktum pályázattal kapcsolatos további döntések meghozatalára javaslom felhatalmazni a Gazdasági és Városstratégiai Bizottságot.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. február „ ”**

 **/: Dr. Puskás Tivadar :/**

**Határozati javaslat**

**……../2016. (II. 25.) Kgy. sz. határozat**

Szombathely Megyei Jogú Város Közgyűlése a „Javaslat Szombathely és térsége foglalkoztatási paktum megvalósítására a TOP-6.8.2-15 pályázati felhívás keretében” című előterjesztést megtárgyalta, és a következő döntéseket hozta:

1. A Közgyűlés meg kívánja valósítani a Szombathely és térsége foglalkoztatási paktum projektet és a mellékletek szerinti tartalommal jóváhagyja a projekt megvalósíthatósági tanulmányát és a konzorciumi megállapodást.
2. A Közgyűlés felhatalmazza a Gazdasági és Városstratégiai Bizottságot a Szombathely és térsége foglalkoztatási paktum megvalósítására irányuló pályázattal kapcsolatos további döntések meghozatalára.
3. A Közgyűlés felhatalmazza a polgármestert a végleges konzorciumi megállapodás aláírására, egyúttal felkéri a polgármestert a végleges pályázat benyújtására.

**Felelős:**  Dr. Puskás Tivadar polgármester

 Illés Károly alpolgármester

 Lendvai Ferenc, a Gazdasági és Városstratégiai Bizottság elnöke

 Dr. Károlyi Ákos jegyző

 (A végrehajtásért felelős:

Szakály Szabolcs, Városfejlesztési Kabinet vezetője)

**Határidő:** 1. pont esetében: 2016.03.17.

2. pont esetében: pályázati felhívás szerint

3. pont esetében: pályázati felhívás szerint